ทำเนียบฯ 9 ส.ค-  พล.อ.ประวิตร ติง ยิ่งลักษณ์ ดูถูกประชาชนหลังระบุร่างรธน.ทำประเทศถอยหลัง  ย้ำเดินหน้าเลือกตั้ง ยังไม่อนุญาตพรรคการเมืองจัดประชุม  พล.อ.ประวิตร วงษ์สุวรรณ รองนายกรัฐมนตรี และรัฐมนตรีว่าการกระทรวงกลาโหม ให้สัมภาษณ์ ภายหลังประชุมร่วมคณะรัฐมนตรี(ครม.)และคณะรักษาความสงบแห่งชาติ(คสช.) ว่า คสช.ได้ชี้แจงรายละเอียดการทำงาน รวมไปถึงผลการทำประชามติ ส่วนโรดแมปต่อจากนี้ยังเดินหน้าตามเดิม คือเลือกตั้งปี 2560 อย่างแน่นอน และนายกรัฐมนตรีจะแถลงความชัดเจนหลัง กกต. แถลงผลประชามติอย่างเป็นทางการ  ส่วนกรณีที่น.ส.ยิ่งลักษณ์ ชินวัตร อดีตนายกรัฐมนตรี โพสเฟสบุ๊คยอมรับผลประชามติ แต่ระบุ เสียใจที่จากนี้ประเทศจะถอยหลังนั้น รองนายกรัฐมนตรี กล่าวว่า พูดแบบนี้ได้อย่างไร เป็นการดูถูกประชาชนหรือไม่ เพราะผลประชามติมาจากการตัดสินใจของประชาชน ที่ต้องการให้ประเทศเดินหน้า มีรัฐธรรมนูญใหม่ ซึ่งร่างรัฐธรรมนูญฉบับนี้อาจเรียกได้ว่าเป็นรัฐธรรมนูญฉบับประชาชนก็ได้ อย่างไรก็ตาม ยืนยันว่ายังไม่ผ่อนปรนให้พรรคการเมืองจัดประชุม เพราะรอให้ทำกฎหมายลูกเสร็จสิ้นก่อน  พล.อ.ประวิตร กล่าวว่า กรณีที่คณะกรรมการร่างรัฐธรรมนูญ (กรธ.)  ต้องการสอบถามความคิดเห็นจากนักการเมืองเรื่องกฎหมายลูก ก็ให้ กรธ. เป็นผู้พิจารณา อาจใช้วิธีตอบเป็นเอกสารก็ได้ และย้อนถามกลับว่า อยากให้ผ่อนปรนเพื่อให้มีการออกมาตีกันอีกหรือ ทั้งที่ประชาชนชอบความสงบ  เมื่อถามว่าไม่มั่นใจสถานการณ์ในขณะนี้ใช่หรือไม่ พล.อ.ประวิตร กล่าวว่า ใครทำผิดกฎหมายก็จะถูกดำเนินคดี และตนไม่มีความคิดเรื่องการเซ็ตซีโร่พรรคการเมือง .-สำนักข่าวไทย
พล.อ.ประวิตร พล.อ.ประวิตร วงษ์สุวรรณ รองนายกรัฐมนตรี พล.อ.ประวิตร พล.อ.ประวิตร ตน
ยิ่งลักษณ์ น.ส.ยิ่งลักษณ์ ชินวัตร